শার্লট বার্নাম

শার্লট সিনথিয়া বার্নাম (১৭ মে ১৮৬০ – ২৭ মার্চ ১৯৩৪) একজন গণিতবিদ এবং সামাজিক কর্মী ছিলেন। তিনি ইয়েল বিশ্ববিদ্যালয় থেকে গণিতে পিএইচডি অর্জনকারী প্রথম নারী।

 প্রাথমিক জীবন ও শিক্ষা 

শার্লট বার্নাম ম্যাসাচুসেটসের ফিলিপস্টনে জন্মগ্রহণ করেন। তিনি রেভারেন্ড স্যামুয়েল উইড বার্নাম (১৮২০–১৮৯১) এবং শার্লট বেটস বার্নামের (১৮২৩–১৮৯৯) চার সন্তানের মধ্যে তৃতীয় ছিলেন। তার পরিবারে শিক্ষার গুরুত্ব ছিল অনেক: তার দুই চাচা ইয়েল থেকে চিকিৎসাশাস্ত্রে ডিগ্রি অর্জন করেছিলেন এবং তার বাবা সেখান থেকেই ব্যাচেলর অফ আর্টস এবং ব্যাচেলর অফ ডিভিনিটি ডিগ্রি নিয়ে স্নাতক হন। তার দুই ভাই স্যামুয়েল হোরাস বার্নাম (১৮৫২–১৯৩৯) এবং থমাস রসিটার বার্নামও (১৮৫৭–১৯৩৮) ইয়েল থেকে স্নাতক হন এবং তার বোন ক্লারা লুইসা বার্নাম (১৮৬৬–১৯৫৩) ভাসার থেকে স্নাতক হওয়ার পর ইয়েল গ্র্যাজুয়েট স্কুলে পড়াশোনা করেন।Judy Green and Jeanne LaDuke, "Supplementary Material for Pioneering Women in American Mathematics: The Pre-1940 PhDs," 473–477 http://www.ams.org/publications/authors/books/postpub/hmath-34-PioneeringWomen.pdf.

কানেকটিকাটের নিউ হ্যাভেনের হিলহাউস হাই স্কুল থেকে স্নাতক হওয়ার পর শার্লট ভাসার কলেজে ভর্তি হন এবং ১৮৮১ সালে সেখান থেকে স্নাতক সম্পন্ন করেন।

১৮৮১ থেকে ১৮৮৬ সাল পর্যন্ত তিনি কানেকটিকাটের স্ট্যামফোর্ডের একটি ছেলেদের প্রস্তুতিমূলক স্কুল বেটস একাডেমি এবং হিলহাউস হাই স্কুলে শিক্ষকতা করেন। তিনি ১৮৮৩-১৮৮৫ সালে ইয়েল অবজারভেটরির জন্য গণনার কাজ করেন এবং জেমস ডুইট ড্যানার 'সিস্টেম অফ মিনারেলজি'র একটি সংশোধিত সংস্করণে কাজ করেন। শার্লট ১৮৮৬ থেকে ১৮৯০ সাল পর্যন্ত ওয়েবস্টারস ইন্টারন্যাশনাল ডিকশনারির সম্পাদকীয় লেখক ছিলেন এবং তারপর ১৮৮৯-৯০ শিক্ষাবর্ষে স্মিথ কলেজে জ্যোতির্বিদ্যা পড়ান।

১৮৯০ সালে শার্লট জনস হপকিন্স বিশ্ববিদ্যালয়ে স্নাতক পড়াশোনার জন্য আবেদন করেন, কিন্তু নারীদের গ্রহণ করা হয় না বলে তাকে প্রত্যাখ্যান করা হয়। তিনি দমে যাননি এবং বিশ্ববিদ্যালয়ের গণিত ও জ্যোতির্বিদ্যার অধ্যাপক সাইমন নিউকম্বের সহায়তায় তিনি কোনো ভর্তি ফি এবং তালিকাভুক্তি ছাড়াই লেকচারে উপস্থিত থাকার অনুমতি পান। দুই বছর পর তিনি ইয়েলে তার স্নাতক পড়াশোনা চালিয়ে যাওয়ার জন্য নিউ হ্যাভেনে চলে আসেন। ১৮৯৫ সালে তিনি সেই প্রতিষ্ঠান থেকে গণিতে পিএইচডি অর্জনকারী প্রথম নারী হন। তার থিসিসের শিরোনাম ছিল "Functions Having Lines or Surfaces of Discontinuity"। তার উপদেষ্টার পরিচয় রেকর্ড থেকে স্পষ্টভাবে জানা যায় না।

 পরবর্তী কর্মজীবন 

পিএইচডি অর্জনের পর শার্লট বার্নাম এক বছর মিনেসোটার নর্থফিল্ডের কার্লটন কলেজে শিক্ষকতা করেন। এরপর তিনি প্রাতিষ্ঠানিক শিক্ষা ক্ষেত্র ছেড়ে দেন এবং তার কর্মজীবনের বাকি সময় বেসামরিক এবং সরকারি প্রয়োগিক গণিত এবং সম্পাদকীয় কাজ করেন।

১৮৯৮ সালে তিনি আমেরিকান একাডেমি অফ অ্যাকচুরিজে যোগ দেন এবং ১৯০১ সাল পর্যন্ত ম্যাসাচুসেটস মিউচুয়াল লাইফ ইন্স্যুরেন্স কোম্পানি এবং ফিলাডেলফিয়ার ফিডেলিটি মিউচুয়াল লাইফ ইন্স্যুরেন্স কোম্পানিতে অ্যাকচুয়ারিয়াল কম্পিউটার হিসেবে কাজ করেন।

১৯০১ সালে তিনি ওয়াশিংটন ডি.সি.-তে চলে আসেন এবং ইউএস নেভাল অবজারভেটরির কম্পিউটার হিসেবে কাজ শুরু করেন। পরবর্তীতে তিনি ১৯০৮ সাল পর্যন্ত ইউএস কোস্ট অ্যান্ড জিওডেটিক সার্ভের টাইডাল বিভাগে একই কাজ করেন এবং তারপর ১৯১৩ সাল পর্যন্ত ইউএস ডিপার্টমেন্ট অফ এগ্রিকালচারের বায়োলজিক্যাল সার্ভে সেকশনে সম্পাদকীয় সহকারী ছিলেন।

তিনি সরকারি চাকরি ছেড়ে ১৯১৪ সালে নিউ হ্যাভেনে ফিরে আসেন যেখানে তিনি ইয়েল পেরুভিয়ান এক্সপিডিশনস, ইয়েল বিশ্ববিদ্যালয় সচিবের কার্যালয় এবং ইয়েল ইউনিভার্সিটি প্রেসের জন্য সম্পাদকীয় কাজ করেন।

১৯১৭ সাল থেকে তিনি কানেকটিকাট, নিউ ইয়র্ক এবং ম্যাসাচুসেটসের বিভিন্ন সংস্থা এবং শিক্ষা প্রতিষ্ঠানে সম্পাদক, অ্যাকচুয়ারি এবং শিক্ষক হিসেবে কাজ করেন। সারা জীবন তিনি সামাজিক ও দাতব্য সংস্থা এবং কার্যক্রমের সাথে যুক্ত ছিলেন। ১৯৩৪ সালে তিনি কানেকটিকাটের মিডলটাউনে ৭৩ বছর বয়সে মেনিনজাইটিসে আক্রান্ত হয়ে মারা যান।"Charlotte Cynthia Barnum, Ph.D., 1895." (Yale Obituary Record 1933 – 1934) pp. 204–205. http://digital.library.yale.edu/cdm/compoundobject/collection/1004_8/id/12679/rec/4  তাকে নিউ হ্যাভেনের গ্রোভ স্ট্রিট সেমেটারিতে সমাহিত করা হয়েছে।

 সদস্যপদ 
 আমেরিকান ম্যাথমেটিক্যাল সোসাইটির প্রথম নারী সদস্যদের একজন।"Members of the Society," (American Mathematical Society Annual Register, Published by the Society, New York, January 1900) p. 10: https://play.google.com/books/reader?id=olI_AQAAMAAJ&printsec=frontcover&output=reader&hl=en
 ফেলো, আমেরিকান একাডেমি অফ অ্যাকচুরিজ (AAAS)
 ফেলো, আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্স।
 অ্যালুমনি মেম্বার, ভাসার কলেজ চ্যাপ্টার অফ ফি বেটা ক্যাপা।

 প্রকাশনা 
 ১৯১১: "The Girl Who Lives at Home: Two Suggestions to Trade Union Women," (Life and Labor, Volume 1, 1911) p. 346.

 তথ্যসূত্র 

 বহিঃসংযোগ 
 শার্লট এবং ক্লারা বার্নাম পেপারস , ভাসার কলেজ আর্কাইভস
 ভাসার কলেজ গণিত বিভাগ ইতিহাস 

 ম্যাথমেটিক্স জিনিয়ালজি প্রজেক্ট

বিষয়শ্রেণী:১৮৬০-এ জন্ম
বিষয়শ্রেণী:১৯৩৪-এ মৃত্যু
বিষয়শ্রেণী:উনবিংশ শতাব্দীর আমেরিকান গণিতবিদ
বিষয়শ্রেণী:বিংশ শতাব্দীর আমেরিকান গণিতবিদ
বিষয়শ্রেণী:ভাসার কলেজের প্রাক্তন শিক্ষার্থী
বিষয়শ্রেণী:ইয়েল গ্র্যাজুয়েট স্কুল অফ আর্টস অ্যান্ড সায়েন্সেসের প্রাক্তন শিক্ষার্থী
বিষয়শ্রেণী:স্মিথ কলেজের শিক্ষক
বিষয়শ্রেণী:বিংশ শতাব্দীর আমেরিকান নারী গণিতবিদ
বিষয়শ্রেণী:বিংশ শতাব্দীর আমেরিকান নারী শিক্ষাবিদ
বিষয়শ্রেণী:বিংশ শতাব্দীর আমেরিকান শিক্ষাবিদ
বিষয়শ্রেণী:উনবিংশ শতাব্দীর আমেরিকান নারী বিজ্ঞানী
বিষয়শ্রেণী:উনবিংশ শতাব্দীর আমেরিকান নারী গণিতবিদ